Dr. Mabuse

Dr. Mabuse (originaltittel: Dr. Mabuse, der Spieler) er en tysk stumfilm fra 1922 regissert av Fritz Lang.

Handling 
Dr. Mabuse er en psykolog og kriminell mesterhjerne. Han kan bruke hypnose og tankekontroll for å nå sine mål, og driver blant annet med forfalskning og gambling i Berlins kriminelle underverden. Han bruker forskjellige forkledninger og alias i sitt kriminelle liv. Blant hans mange håndlangere er: Spoerri, hans kokain-avhengige tjener. Georg, hans sjåfør som tidligere var en leiemorder. Pesch, Hawasch, og Fine. Samt danserinnen Cara Carozza som opptrer ved Folies Bergère, og er forelsket i Dr. Mabuse. Historien begynner med at Dr. Mabuse arrangerer tyveriet av en kontrakt, for å skape en midlertidig panikk i aksje-markedet - noe Mabuse utnytter for å tjene mye penger. Edgar Hull, sønn av en millionær og industri-eier, blir snart Dr. Mabuses neste offer. Under navnet "Hugo Balling" får Dr. Mabuse tilgang til Hulls herreklubb, hvor han vinner en liten formue på å spille kort mot den hypnotiserte Hull. Etterpå klarer ikke Hull å forklare sin egen oppførsel under kortspillet.

Statsadvokat Norbert von Wenk interesserer seg for Hull, og tror han er den siste i en rekke ofre som på samme måte har blitt narret av en unnvikende kriminell. Von Wenk går undercover og møter snart Dr. Mabuse i forkledning. Dr. Mabuse forsøker å hypnotisere von Wenk, men han gjør effektivt motstand. Dr. Mabuse flykter deretter fra området, men Von Wenk tar snart opp jakten på ham. Men doktoren slipper unna. Von Wenk går deretter inn i en drosje kjørt av Georg. Men i drosjen blir von Wenk gasset, ranet og satt igjen i en robåt. Dr. Mabuse innser at Edgar Hull bistår statsadvokaten, og bestemmer seg for å eliminere begge mennene. Han lokker Hull til et annet ulovlig kasino, og von Wenk sender inn politiet for å slå ned på kasinoet. Georg myrder Hull, men Cara Carozza blir arrestert og fengslet. Von Wenk forsøker å skaffe informasjon fra henne, men hun nekter å snakke. 

Von Wenk får hjelp av grevinne Told (med kallenavnet "Passive Lady") en aristokrat som kjeder seg i ekteskapet sitt, og søker spenning hvor enn hun kan finne dette. Politiet plasserer grevinnen i samme celle som Carozza, som et annet tilsynelatende offer for et annet politi-raid - men Carozza lar seg ikke narre. Men Carozza avslører i stedet sin store kjærlighet til Dr. Mabuse. Grevinnen, beveget av Carozzas lidenskap, forteller von Wenk at hun ikke kan fortsette å hjelpe ham. Dr. Mabuse gjør ingenting for å frigjøre Carozza fra fengselet. Han deltar i stedet på en seanse hvor han møter grevinne Told, som (under hans hypnotiske innflytelse) inviterer ham hjem til henne. Vel fremme bestemmer Dr. Mabuse, forført av grevinnens skjønnhet, seg for å vise sin makt ved å telepatisk overtale ektemannen hennes grev Told til å jukse i poker.

Men gjestene hans blir rasende når de oppdager hva som  foregår, og grevinnen besvimer i alt oppstyret. Dr. Mabuse benytter denne distraksjonen til å bortføre grevinnen. En syk og vanæret grev Told søker deretter hjelp fra Dr. Mabuse, for å behandle sin egen depresjon. Men Dr. Mabuse bruker denne muligheten til å isolere greven i herregården hans, og avskjære alle henvendelser om hvor grevinnen befinner seg. Grevens tilstand forverres raskt, og han plages av hallusinasjoner. I mellomtiden blir Carozza flyttet til et kvinnefengsel, og igjen forhørt av von Wenk. I frykt for at hun kommer til å svikte ham sørger Dr. Mabuse for å få Carozza myrdet. Georg smugler gift til cellen hennes, som hun inntar av lojalitet. En annen av Dr. Mabuses håndlangere, Pesch, bomber von Wenks kontor mens han utgir seg for å være elektriker. Von Wenk slipper uskadd fra hendelsen, og Pesch blir fengslet.

For å hindre at Pesh avslører ham eller planene hans planlegger Dr. Mabuse å få Pesch drept av en snikskytter. Dr. Mabuse har deretter til hensikt å forlate byen, og gir den fangede grevinnen valget om å reise med ham frivillig. Hennes avslag gjør ham sint, og Dr. Mabuse lover at han kommer til å drepe ektemannen hennes. Han sørger for at greven begår selvmord med et barberblad. Når von Wenk etterforsker grevens død, avhører han Dr. Mabuse som grevens psykoanalytiker. Dr. Mabuse forteller om en "Sandor Weltmann" som han sier skal utføre en offentlig demonstrasjon av telepati og masse-hypnose ved en lokal teater. Von Wenk og hans menn deltar på Weltmanns opptreden. Men Weltmann er ingen ringere enn Dr. Mabuse i en ny forkledning. Denne opptredenen gir ham en mulighet til å hypnotisere von Wenk, som faller i en transe. Dr. Mabuses hemmelige kommando til von Wenk er å forlate auditoriet, sette seg i bilen sin og kjøre utfor en høy klippe. Men von Wenks menn klarer å forhindre disse planene, og von Wenk kommer snart til fornuft.

Skuespillere 
 Rudolf Klein-Rogge som Dr. Mabuse
 Aud Egede-Nissen som Cara Carozza
 Gertrude Welcker som Dusy Told
 Alfred Abel som Told / Richard Fleury
 Bernhard Goetzke som Norbert von Wenk / De Witt
 Paul Richter som Edgar Hull
 Robert Forster-Larrinaga som Spoerri

Referanser

Eksterne lenker 

Tyske stumfilmer
Filmer fra 1922